Diari Oficial de la Generalitat Valenciana


Sumari del DOGV 7315, del 11-07-2014 (2014/6515)

ORDE 22/2014, de 8 de juliol, de la Conselleria d'Economia, Indústria, Turisme i Ocupació, per la qual crea el Registre de Centres i Entitats de Formació Professional per a l'Ocupació de la Comunitat Valenciana i regula el procediment per a la inscripció i l'acreditació.
-------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/07/08/22/dof/vci/html**

### Dades del document

Número de DOGV
:   7315

Data del DOGV
:   11-07-2014

Secció del DOGV
:   I. DISPOSICIONS GENERALS

Número del document
:   2014/6515


Data del document
:   08-07-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * formació professional
    * reglament intern
    * qualificació professional
    * centre d'ensenyament
    * legislació
    * registre de documents

ORDE 22/2014, de 8 de juliol, de la Conselleria d'Economia, Indústria, Turisme i Ocupació, per la qual crea el Registre de Centres i Entitats de Formació Professional per a l'Ocupació de la Comunitat Valenciana i regula el procediment per a la inscripció i l'acreditació. [2014/6515]  
PREÀMBUL  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribuïx a la Generalitat, en l'apartat 1 de l'article 53, la competència exclusiva amb vista a la regulació i administració de l'ensenyança en tota la seua extensió, nivells i graus, modalitats i especialitats, a més del que disposen l'article 27 de la Constitució Espanyola i les lleis orgàniques que d'acord amb l'apartat 1 de l'article 81 d'aquella, el despleguen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
  
L'apartat 2 del mateix article preceptua que, en l'exercici de les seues competències, la Generalitat garantirà el dret de tots els ciutadans i ciutadanes a una formació professional adequada, a la formació permanent i als mitjans apropiats d'orientació professional que li permeten una elecció fundada de carrera, ocupació o professió.  
  
En l'apartat 1 de l'article 19 del mateix text legal, es preveu que, en l'àmbit de les seues competències, la Generalitat impulsarà un model de desenrotllament equitatiu, equilibrat territorialment i sostenible, basat en la incorporació de processos d'innovació, la integració plena en la societat de la informació, la formació permanent, la producció obertament sostenible i una ocupació estable i de qualitat en què es garantisca la seguretat i la salut en el treball.  
En el segon paràgraf s'establix que la Generalitat promourà polítiques d'equilibri territorial entre les zones costaneres i les de l'interior.  
  
En l'apartat 2 del mateix article es garantix el dret d'accés dels valencians a les noves tecnologies i que la Generalitat desplegue polítiques actives que impulsen la formació, les infraestructures i la seua utilització.  
Finalment l'article 49.3 de la mateixa norma conferix també a la Generalitat la competència exclusiva sobre les normes de procediment administratiu que es deriven de les especialitats derivades de les particularitats del dret substantiu valencià o de les especialitats de l'organització de la Generalitat.  
La formació professional comprén el conjunt d'accions formatives que capaciten per a l'exercici qualificat de les diverses professions, l'accés a l'ocupació i la participació activa en la vida social, cultural i econòmica.  
Englobada com a part de la formació professional, el Reial Decret 395/2007, de 23 de març, regula el subsistema de formació professional per a l'ocupació, el qual està integrat pel conjunt d'instruments i accions que tenen per objecte impulsar i estendre entre les empreses i les persones treballadores ocupades i desempleades, una formació que responga a les seues necessitats i contribuïsca al desenrotllament d'una economia basada en el coneixement.  
La Llei Orgànica 5/2002, de 19 de juny, de les Qualificacions i de la Formació Professional assenyala en l'article 11 que el Govern, després de la consulta al Consell General de la Formació Professional, establirà els requisits bàsics que hauran de tindre els centres que impartisquen ofertes de formació professional dirigides, entre altres fins, a l'obtenció de certificats de professionalitat, que poden establir les Administracions, en l'àmbit de les seues competències, els requisits específics que hauran de tindre els centres que s'han dit i que els correspon la creació, autorització, homologació i gestió d'estos centres.  
El Reial Decret 395/2007, esmentat més amunt, fixa en l'article 9 quin tipus de centres poden impartir formació professional per a l'ocupació, explicita per mitjà de la normativa de desplegament, a través de l'Orde TAS/718/2008, de 7 de març, en els articles 30 i 31, quins són els requisits mínims i les obligacions que han de tindre els centres i entitats de formació.  
Així mateix, els preceptes que s'han dit atribuïxen l'habilitació a les Administracions competents per a exigir a estos centres i entitats: requisits addicionals, fixar criteris per a la validació del compliment dels requisits mínims per a la inscripció, així com determinar el procediment per a la resolució de les sol·licituds d'acreditació e inscripció en el registre.  
La disposició final tercera d'esta Orde TAS/718/21152 indica que els òrgans competents de les Administracions autonòmiques poden dictar, en els àmbits competencials respectius, les disposicions que siguen necessàries per a l'aplicació de l'esta orde.  
Es faculta, per indicació expressa, en els articles 9.2 del Reial Decret 395/2007 i 29 de l'Orde TAS/718/2008, les comunitats autònomes perquè puguen crear un registre on s'inscriguen els centres i entitats que impartixen formació professional per a l'ocupació en els territoris respectius. Han d'establir-se els mecanismes oportuns de coordinació entre el registre estatal i els registres autonòmics.  
En el context de la formació professional per a l'ocupació, ha d'anotar-se que, d'acord amb el que disposen el Reial Decret 34/2008, de 18 de gener, i les modificacions posteriors, la més recent operada a través del Reial Decret 189/2013, de 15 de març, l'acreditació dels centres que impartisquen accions formatives corresponents a certificats de professionalitat, ha d'ajustar-se a les prescripcions que conté, especialment en els articles 12 i 12 bis. Advertix que, d'acord amb el que fixa l'article 10.5, en els casos de formació vinculada a certificats de professionalitat per mitjà de teleformació, l'autorització de la plataforma virtual d'aprenentatge l'ha de fer el servici públic d'ocupació estatal, i l'acreditació dels centres, de conformitat amb el que disposa l'article 12 bis.4, la fa, així mateix, el servici públic d'ocupació estatal.  
  
Atenent tot açò, i basant-se en la necessitat de regular el procediment amb una norma actualitzada en relació amb la vigent fins a la data, l'Orde de 18 d'octubre de 1999, de la Conselleria d'Ocupació, per a l'homologació d'especialitats formatives i la impartició en els centres col·laboradors de la Comunitat Valenciana, s'establix un procediment per a la inscripció i acreditació de centres i entitats de formació que impartixen formació professional per a l'ocupació en l'àmbit de gestió de la Generalitat, així com per a la creació d'un registre.  
  
Per tant, i fent ús de les facultats que em conferixen la Llei 5/1983, de 30 de desembre, del Consell, i el Decret 193/2013, de 20 de desembre, que aprova el Reglament Orgànic i Funcional de la Conselleria d'Economia, Indústria, Turisme i Ocupació, amb un informe previ del Consell Valencià de la Formació Professional, conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte i àmbit d'aplicació  
Per mitjà d'esta orde es crea el Registre de Centres i Entitats de Formació Professional per a l'Ocupació en l'àmbit territorial de la Comunitat Valenciana, adscrit a l'òrgan competent en matèria de formació per a l'ocupació, i es regula el procediment d'inscripció i acreditació en este registre dels centres i entitats de formació determinats en l'article 9.1 del Reial Decret 395/2007, de 23 de març, que regula el subsistema de la formació professional per a l'ocupació.  
  
Així mateix, esta orde regula els requisits generals i addicionals que han de tindre els centres i entitats esmentats.  
  
Article 2. Conceptes d'inscripció i acreditació dels centres i entitats de formació  
1. Tant la inscripció com l'acreditació dels centres i entitats de formació es realitzarà únicament per a les especialitats donades d'alta en el fitxer d'especialitats formatives previst en l'article 20.3 del Reial Decret 395/2007, de 23 de març, que regula el subsistema de formació professional per a l'ocupació.  
2. De conformitat amb el que preveu l'article 7.2 de l'Orde TAS/718/2008, de 7 de març, que desplega el Reial Decret 395/2007 en matèria de formació d'oferta, el fitxer d'especialitats formatives inclourà el Repertori Nacional de Certificats de Professionalitat vinculats al Catàleg Nacional de Qualificacions Professionals, així com altres especialitats no vinculades a estos certificats. Així mateix els centres i entitats de formació hauran de complir la resta de requisits bàsics establits en la orde esmentada, i en especial el que disposa l'article 30 per a qualsevol classe d'entitats.  
3. S'entén per acreditació la inclusió dels centres i entitats de formació en el Registre de Centres i Entitats de Formació Professional per a l'Ocupació de la Comunitat Valenciana, adscrit a l'òrgan competent en matèria de formació per a l'ocupació, en els casos en què es referisca a especialitats formatives vinculades a certificats de professionalitat.  
  
Els centres que resulten acreditats per a la realització d'accions formatives corresponents a certificats de professionalitat seran els que establix l'article 12 del Reial Decret 34/2008, de 18 de gener, que regula els certificats de professionalitat que complisquen els requisits generals que regula l'article 12 bis de la mateixa disposició.  
  
4. S'entén per inscripció la inclusió de centres i entitats de formació en el Registre de Centres i Entitats de Formació Professional per a l'Ocupació de la Comunitat Valenciana, adscrit a l'òrgan competent en matèria de formació per a l'ocupació, en els casos en què es referisca a especialitats formatives incloses en el fitxer esmentat en este article però no vinculades a certificats de professionalitat.  
  
  
Article 3. Registre de centres i entitats de formació  
Es crea el Registre de Centres i Entitats de Formació Professional per a l'Ocupació de la Comunitat Valenciana, de caràcter públic, adscrit a l'òrgan competent en matèria de formació per a l'ocupació, el qual estarà integrat pels centres i entitats inscrits i acreditats en l'àmbit de gestió de la Generalitat per a impartir les especialitats formatives incorporades en el fitxer d'especialitats formatives previst en l'article 20.3 del Reial Decret 395/2007.  
  
Article 4. Conceptes de centres i entitats de formació  
1. S'entén per centre de formació, pel que fa a la inscripció i acreditació en el registre previst en esta orde, l'establiment, tant públic com privat, la finalitat principal del qual siga la formació i que puga impartir totalment o parcialment la formació d'oferta prevista en el Reial Decret 395/2007, de 23 de març.  
Els centres educatius que impartixen Formació Professional del sistema educatiu espanyol, no s'inclouen en este concepte, llevat que impartisquen també el subsistema de formació professional per a l'ocupació.  
2. S'entén per entitat de formació, pel que fa a la inscripció i acreditació en el registre previst en esta orde, l'entitat, tant pública com privada, que impartix formació però no és esta la seua finalitat principal.  
  
  
Article 5. Requisits per a la inscripció i acreditació dels centres i entitats de formació  
1. De conformitat amb el que disposa l'article 30 de l'Orde TAS/718/2008, de 7 de març, esmentada abans:  
a) Els centres i entitats de formació que impartisquen formació per a l'obtenció de certificats de professionalitat hauran de tindre els requisits mínims d'espais, instal·lacions i equipament establits per a tots els mòduls formatius que facen en els reials decrets reguladors dels certificats de professionalitat respectius.  
b) Els centres i entitats de formació que impartisquen formació lligada a especialitats formatives que no conduïsquen a l'obtenció de certificats de professionalitat, hauran de tindre els requisits mínims d'espais, instal·lacions i equipament establits en els programes formatius corresponents, que estaran disponibles per a consultar-los en la pàgina web del Servici Públic d'Ocupació Estatal, així com en la de la direcció general competent en matèria de formació professional per a l'ocupació de la Comunitat Valenciana.  
c) Les entitats que no disposen de les característiques dels requeriments d'instal·lacions o equipaments de la part pràctica de la formació, poden inscriure's o acreditar-se com a centres i entitats de formació sempre que acrediten el compromís de disposar-ne.  
d) El centre o entitat de formació haurà d'adquirir el compromís de disposar del personal docent que tinga els requisits i prescripcions fixats en el programa formatiu de les especialitats formatives i en els reials decrets reguladors dels certificats de professionalitat, segons corresponga.  
2. De conformitat amb el que establixen l'article 34 de l'Orde ESS/1897/2013, de 10 d'octubre, que desplega el Reial Decret 34/2008, de 18 de gener, que regula els certificats de professionalitat i els reials decrets que establixen certificats de professionalitat dictats per a aplicar-lo, quan una empresa de menys de cinc treballadors sol·licite l'acreditació per a impartir certificats de professionalitat de nivell 1 als treballadors propis, a través del contracte per a la formació i l'aprenentatge, d'acord amb el que establix la disposició addicional quinta del Reial Decret 1529/2012, de 8 de novembre, que desplega el contracte per a la formació i l'aprenentatge i establix les bases de la formació professional dual i l'article 12 bis.3 del Reial Decret 34/2008, de 18 de gener, podrà ser acreditada amb els requisits mínims d'espais, instal·lacions i equipaments del reial decret que regula el certificat de professionalitat objecte de la formació, de manera proporcional al nombre dels seus treballadors per formar, la validesa del qual quedarà restringida al període d'impartició.  
  
3. De la mateixa manera, sense exclusió del que establix l'article 30.2 de l'Orde TAS/718/2008, per a la formació que no conduïsca a l'obtenció de certificats de professionalitat, així com en l'article 12 bis del Reial Decret 34/2008 i en l'Orde ESS/1897/2013, de 10 d'octubre, que desplega el Reial Decret 34/2008, de 18 de gener, que regula els certificats de professionalitat, i els reials decrets que establixen certificats de professionalitat dictats per a aplicar-lo, per a la formació per a l'obtenció de certificats de professionalitat, els centres i entitats de formació, tant en el cas previst en el primer apartat com en el segon d'este article, han de tindre els requisits següents:  
  
a) Tindre les condicions higièniques, acústiques, d'habitabilitat, de seguretat i de prevenció de riscos laborals exigides per la legislació, que s'entendran acreditades amb la presentació de la documentació que preveu l'article 6.1.f.  
b) Disposar dels mitjans que faciliten l'accessibilitat universal, de manera que no supose discriminació de les persones amb discapacitat i es proporcione de manera efectiva la igualtat d'oportunitats, d'acord amb el que disposen el Reial Decret Legislatiu 1/2013, de 29 de novembre, que aprova el text refós de la Llei general de drets de les persones amb discapacitat i de la seua inclusió social, així com la normativa que la desplega i la resta que s'aplica, així com la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
c) Lavabos i servicis higienicosanitaris per a hòmens i dones en nombre adequat a la capacitat del centre i de conformitat amb el que disposa la normativa arreplegada en la lletra anterior.  
d) Disposar d'un espai suficient per a acollir les tasques pròpies com a despatx de direcció, sala del professorat i secretaria. Quan es determine per raons justificades, excepcionalment es pot autoritzar que estes instal·lacions es troben en locals diferents de les aules on s'impartisca la formació. En este cas, el domicili principal del centre o entitat de formació a què va vinculat el número del cens en el registre és aquell on estiguen ubicades les aules en què s'impartisca la major part de l'acció formativa i no on únicament estiguen situats els espais esmentats de direcció, sala del professorat i secretaria.  
  
Este requisit no serà exigit per a impartir accions formatives corresponents a plans de formació, dirigits prioritàriament als treballadors ocupats, que tinguen una duració igual o inferior a 30 hores.  
  
e) Un centre o entitat de formació no podrà inscriure's per a una capacitat inferior a 10 alumnes, ni acreditar-se per a una capacitat inferior a 15 alumnes, sense perjuí del que preveu el segon paràgraf del número 1 d'este article, per a les empreses de menys de cinc treballadors.  
f) Respectant el nombre màxim de l'alumnat pel qual es pot inscriure i acreditar, un centre o entitat de formació previst en l'article 8.2 del Reial Decret 395/2007, de 23 de març, el qual està fixat en 25 alumnes i sense evitar que este nombre puga ser variat per la norma que s'ha dit o una altra del mateix rang o d'un rang superior, l'adaptació dels metres quadrats de la superfície de les aules i tallers al nombre de l'alumnat sol·licitat pels interessats s'efectuarà seguint la proporcionalitat que establix el programa formatiu de l'especialitat o, si és el cas, l'annex del reial decret regulador del certificat de professionalitat.  
  
g) El centre o entitat de formació haurà de disposar del material exigit en el programa formatiu de les especialitats formatives i en els reials decrets reguladors dels certificats de professionalitat, segons corresponga, en quantitat suficient per a atendre l'alumnat per al qual s'inscriu o acredita.  
h) El centre o entitat de formació haurà de disposar de les autoritzacions i permisos pertinents, emesos pels òrgans administratius competents d'esta o una altra Administració pública, en el cas d'especialitats formatives la impartició de les quals la requerisca, per la seua particularitat i subjecció a normativa sectorial.  
4. L'acreditació dels centres que impartisquen la formació per a l'obtenció d'un certificat de professionalitat en la modalitat de teleformació serà realitzada pel servici públic d'ocupació estatal, de conformitat amb el que preveu l'article 12 bis.4 del Reial Decret 34/2008.  
  
5. Els centres o entitats de formació que sol·liciten inscriure o acreditar centres mòbils hauran de justificar, a més de la resta de requisits previstos en esta norma, la disponibilitat de plataformes o equips mòbils fàcilment transportables (autobusos, camions, plataformes sobre rodes, etc.), que disposen dels mitjans tècnics requerits per a impartir els continguts formatius corresponents a l'especialitat o especialitats en què el centre sol·licite estar inscrit o els del certificat de professionalitat per als quals sol·licite estar acreditat.  
  
Per a la inscripció com a centre mòbil de les plataformes o equips, hauran d'estar ben homologats o acreditats per les administracions competents.  
Per a la valoració d'estos centres i entitats, l'òrgan instructor podrà requerir del sol·licitant que amplie la informació sobre els aspectes tècnics que considere necessaris.  
6. Per l'habilitació atribuïda a la Generalitat per l'article 30.6 de l'Orde TAS/718/2008, de 7 de març, esmentada més amunt, com a Administració competent per a exigir requisits addicionals i fixar criteris per a la validació del compliment dels requisits mínims per a la inscripció en el registre dels centres i entitats de formació, s'establixen els requisits següents:  
a) S'exigirà una aula per especialitat, excepte per a les especialitats que puguen impartir-se amb mitjans idèntics o semblants, de manera que quede garantit el funcionament correcte de les accions formatives i la compatibilitat horària, punt que haurà d'acreditar abans l'entitat beneficiària. En este últim cas, per a la inscripció o acreditació de l'aula, haurà de constar primer la disponibilitat de tots els elements singulars que afecten cada una de les especialitats que es proposa impartir en l'espai.  
b) Un mateix espai formatiu no podrà ser inscrit o acreditat per diferents centres o entitats de formació.  
c) Es fomentaran els centres i entitats de formació que disposen de les diverses instal·lacions teoricopràctiques corresponents a una especialitat formativa en el mateix espai físic o en domicilis pròxims entre si, per a una major comoditat de l'alumnat.  
d) Així mateix, es fomentaran, en particular a través de les diferents convocatòries d'ajudes regulades per la conselleria competent en matèria de formació professional per a l'ocupació, els centres i entitats que acrediten tindre implantat un sistema de gestió de qualitat tipus EFQM, ISO o altres.  
  
Article 6. Documentació necessària per a la inscripció i acreditació dels centres i entitats de formació  
1. La documentació original o, si no, ben compulsada, que haurà de presentar-se amb la sol·licitud d'alta d'un centre o entitat de formació nou, serà la indicada a continuació:  
  
a) Document que acredite la propietat, arrendament o dret d'ús de l'immoble, instal·lacions, tallers o camps de pràctica del centre o entitat formativa, tenint en compte el que disposa l'apartat 4 de l'article 30 de l'Orde TAS/718/2008.  
En els casos en què no dispose de la titularitat de l'immoble el sol·licitant, haurà de quedar plenament acreditada i garantida la disponibilitat sense subjecció a condicions que la desvirtuen.  
  
b) Plànols firmats per un tècnic col·legiat competent en la matèria, de tots els espais i instal·lacions que s'hagen de constatar per al compliment del que establix esta orde, en els quals queden ben reflectides les cotes de tot el centre o entitat, així com les dimensions i enumeració de les aules i tallers. Estos plànols hauran de ser presentats en escales entre 1:50 i 1:100 i en format A3, llevat que per les dimensions del centre o entitat siga inviable fer-ho en estes mides.  
  
c) Escriptura de constitució, estatuts de l'entitat sol·licitant i targeta d'identificació fiscal, llevat que per les característiques del sol·licitant no els siga exigible l'expedició d'estos documents.  
d) Poder bastant en dret que acredite les facultats de representació del firmant de la sol·licitud per a actuar en nom de l'entitat sol·licitant, llevat que es tracte d'una persona física o la representació quede acreditada en algun dels documents previstos en la lletra c d'este apartat.  
  
e) La presentació de la sol·licitud comportarà l'autorització perquè l'òrgan instructor obtinga directament a través de tècniques telemàtiques el document nacional d'identitat de la persona que actua en representació de l'entitat sol·licitant. No obstant això, en la mateixa sol·licitud es podrà denegar o revocar este consentiment, i en este cas el document haurà d'aportar-se amb la sol·licitud.  
f) Document que acredite l'obertura de l'activitat com a centre de formació, a nom del titular sol·licitant de la inscripció o acreditació.  
  
L'obertura de l'activitat haurà de formalitzar-se d'acord amb el que disposen les ordenances municipals i la normativa aplicable, amb la documentació acreditativa en cada cas.  
L'obertura d'activitat haurà d'atorgar-se com a centre de formació, si bé, en el cas d'entitats de formació, podrà referir-se a l'activitat principal ampliada a centre de formació, sempre que l'acció formativa s'impartisca en els locals en què l'entitat presta la seua activitat laboral.  
  
En els casos en què no conste o no siga preceptiva la contestació expressa per part de l'administració competent, haurà d'aportar-se un certificat d'una persona tècnica col·legiada competent en la matèria que constate que les instal·lacions tenen les condicions higièniques, acústiques, d'habitabilitat i de seguretat adequades com a centre de formació, segons la normativa municipal, autonòmica o estatal que s'aplique.  
  
En el cas que la sol·licitud d'obertura fóra denegada per l'administració competent, serà revocada la inscripció o acreditació. La revocació no afecta les accions formatives que s'hagen impartit o s'estiguen impartint quan es produïsca.  
En els casos en que l'administració competent requerisca la tramitació d'una llicència ambiental, no es podrà iniciar l'activitat, ni validar la inscripció o acreditació, mentres no s'obtinga el document de llicència d'obertura, d'acord amb la normativa.  
  
g) Memòria del centre o entitat de formació, així com relació de les especialitats formatives per a les quals se sol·licita la inscripció o acreditació (segons els models normalitzats disponibles en la pàgina web del SERVEF).  
h) Els documents que acrediten el compliment dels requisits establits en l'article 5.  
2. Quan es presenten sol·licituds d'inscripció o acreditació de noves especialitats, però no de nous centres o entitats de formació, així com en el cas de modificacions d'inscripcions i acreditacions ja realitzades, únicament hauran d'aportar-se, juntament amb les sol·licituds, els documents que acrediten el compliment del que se sol·licita, així com els que constaten les variacions en relació amb les condicions que ja van ser en el seu moment ben presentades. S'ha d'adjuntar, de la mateixa manera, un escrit que declare l'eficàcia i vigència plena de les condicions que van habilitar el centre o entitat de formació per a l'alta.  
  
3. En el cas de canvis de titularitat o de forma jurídica dels centres o entitats inscrits o acreditats, haurà d'aportar-se l'escriptura pública en què conste la subrogació del nou titular en els drets i obligacions de qui transferix, sense que en cap cas s'admeta la cessió de la titularitat, sinó únicament la transferència, i que s'efectue sense cap limitació de temps ni cap condició.  
  
El nou titular de la inscripció o acreditació haurà d'aportar la documentació de les lletres a, c, d, e i f de l'apartat 1 d'este article, i la corresponent al compliment dels requisits establits en les lletres b i c de l'apartat 4 de l'article 5.  
4. Pel que disposa l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els centres educatius autoritzats per la conselleria competent en matèria de formació reglada, queden exonerats de presentar la documentació allistada en este article, sempre que haja sigut tinguda en compte per a l'autorització que s'ha dit.  
  
  
Article 7. Procediment per a la inscripció i acreditació dels centres i entitats de formació  
1. Per a ser inscrit i acreditat en el Registre de Centres i Entitats de Formació Professional per a l'Ocupació de la Comunitat Valenciana, adscrit a l'òrgan competent en matèria de formació per a l'ocupació, la persona interessada haurà de presentar, sense subjecció a cap termini determinat, la sol·licitud en l'imprés normalitzat, juntament amb la documentació que indica l'article anterior, en el servici territorial competent en matèria de formació professional per a l'ocupació, segons on s'ubiquen les instal·lacions que es pretenga inscriure i acreditar, en la seu de la direcció general competent en esta matèria o de qualsevol de les maneres previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Si la sol·licitud presentada, d'acord amb el que disposa l'article 71 de la Llei 30/1992, de 26 de novembre, no té els requisits exigits, es requerirà a la persona interessada que, en un termini de deu dies, esmene la falta o aporte els documents preceptius, amb la indicació que, si no ho fa, es considerarà que desistix de la petició, en un resolució que s'haurà de dictar en els termes que preveu l'article 42 de la llei que s'ha esmentat.  
3. El servici adscrit a la direcció general competent en matèria de formació professional per a l'ocupació que tinga atribuïdes estes funcions efectua les comprovacions tècniques oportunes i la persona titular de la direcció de la unitat elevarà un informe proposta a la persona titular de la direcció general competent en matèria de formació professional per a l'ocupació, òrgan competent per a resoldre per delegació de la persona titular de la conselleria competent, així mateix, en esta matèria.  
  
4. La resolució, que posa fi a la via administrativa, s'haurà de dictar en el termini màxim de sis mesos. Açò no impedix la suspensió dels terminis en els casos previstos en l'article 42.5 de la Llei 30/1992, de 26 de novembre. Si no recau una resolució expressa en este termini, les persones interessades podran entendre estimades les sol·licituds per silenci administratiu, d'acord amb el que disposa l'article 43 de la llei esmentada.  
Contra la resolució s'hi pot interposar potestativament un recurs de reposició davant del mateix òrgan que la dicta, en el termini d'un mes, o bé impugnar-la directament davant de l'orde jurisdiccional contenciós administratiu, d'acord amb el que disposen els articles 116 i 117 de la Llei 30/1992, que s'ha esmentat.  
  
Article 8. Obligacions dels centres i entitats de formació  
A més de les que tinguen com a centres i entitats beneficiaris de les subvencions oportunes i que queden fixades en concedir-les:  
  
a) Mantindre les instal·lacions i l'estructura de mitjans sobre la base de les quals es va produir la inclusió en el registre i adaptar-les als requisits que en cada moment s'exigisquen per a cada especialitat inscrita o acreditada.  
b) Col·laborar en els processos per a la selecció, seguiment i avaluació de l'alumnat, així com en l'elaboració de materials didàctics, proves de selecció o avaluació de l'aprenentatge o estudis sobre l'eficàcia de la formació que promoga l'Administració valenciana.  
  
c) Facilitar l'accés al personal de l'Administració competent a les instal·lacions on es fa o es vol fer les accions formatives, així com a tota la documentació de caràcter tècnic i administratiu que tinga relació amb estes accions.  
d) Fer constar en la publicitat la condició de centre inscrit o acreditat en el Registre de Centres i Entitats de Formació Professional per a l'Ocupació de la Comunitat Valenciana.  
e) Sotmetre's als controls i auditories de qualitat que efectue l'Administració per a assegurar l'adequació de les instal·lacions i equipaments.  
f) Sol·licitar l'autorització expressa per a mantindre la inscripció o acreditació com a centre o entitat de formació, quan es produïsca un canvi de titularitat o de forma jurídica. Ha d'incorporar la documentació prevista en l'article 6.3. La sol·licitud serà resolta en els mateixos termes que indica l'article 7.  
g) Exposar en un lloc visible un plànol segellat pel SERVEF amb la distribució de les aules.  
  
Article 9. Baixes en el Registre de Centres i Entitats de Formació  
1. Es podrà acordar la baixa del centre o entitat de formació en el Registre de Centres i Entitats de Formació Professional per a l'Ocupació de la Comunitat Valenciana adscrit a l'òrgan competent en matèria de formació per a l'ocupació mitjançant una resolució motivada, després del tràmit d'audiència, quan incórrega en algun dels supòsits següents:  
  
a) Incompliment de qualsevol de les obligacions previstes en l'article 8 d'esta orde.  
b) Aplicació de les subvencions percebudes com a centre o entitat de formació per a un fi diferent d'aquell per al qual es concedixen.  
c) La baixa en el fitxer del servici públic d'ocupació estatal de totes les especialitats formatives que tinguen inscrites o acreditades.  
d) La baixa en el registre de totes les especialitats que tinguen inscrites o acreditades.  
e) A sol·licitud de l'entitat interessada.  
2. De la mateixa manera que preveu l'apartat anterior, es podrà donar de baixa alguna especialitat formativa del centre o entitat de formació quan concórrega algun dels supòsits següents:  
a) Falta de manteniment de les exigències tecnicopedagògiques, d'instal·lacions i equipament tingudes en compte per a l'acreditació o inscripció de l'especialitat.  
b) Falta de l'actualització necessària en les característiques de l'equipament.  
c) Falta de superació dels mínims de qualitat de la formació determinats per la direcció general competent en matèria de formació professional per a l'ocupació.  
3. Es dóna d'ofici la baixa d'una especialitat formativa inscrita o acreditada quan es produïsca la baixa en el fitxer d'especialitats formatives del servici públic d'ocupació estatal, en els termes que preveu l'article 7.3 de l'Orde TAS/718/2008, de 7 de març.  
  
4. L'òrgan competent per a dictar les resolucions de baixa esmentades en els apartats 1 i 2 d'este article serà el mateix que dicte les resolucions d'inscripció i acreditació, de conformitat amb el que disposa l'article 7.3 d'esta orde. S'aplica el mateix règim de recursos que determinat este precepte.  
  
  
DISPOSICIONS ADDICIONALS  
  
Primera. Inscripció i acreditació dels centres de referència nacional, dels centres propis del SERVEF, dels centres integrats públics de Formació Professional i dels instituts d'Ensenyança Secundària que impartisquen formació professional específica  
La inscripció i acreditació dels centres de referència nacional, dels centres propis del SERVEF, dels centres integrats públics de Formació Professional i dels instituts d'Ensenyança Secundària que impartisquen formació professional específica, l'efectuarà l'òrgan competent en matèria de formació professional per a l'ocupació, després de la sol·licitud del director del centre en un imprés normalitzat. No s'aplica el procediment previst en esta norma.  
  
Segona. Coordinació d'inscripcions i acreditacions amb el Registre del Servici Públic d'Ocupació Estatal  
Les inscripcions i acreditacions incorporades al Registre de Centres i Entitats de Formació Professional per a l'Ocupació de la Comunitat Valenciana, adscrit a l'òrgan competent en matèria de formació per a l'ocupació, segons el que preveuen els articles 9.2 del Reial Decret 395/2007, de 23 de març, i el 29.2 de l'Orde TAS/718/2008, estaran coordinades amb el Registre del Servici Públic d'Ocupació Estatal, en el marc del Sistema Nacional d'Ocupació, a través del Sistema d'Informació dels Servicis Públics d'Ocupació.  
  
Tercera. Prioritat en la tramitació d'expedients  
Tindran prioritat en la tramitació dels expedients objecte d'esta orde els que estiguen vinculats a especialitats formatives o accions concretes corresponents a la formació professional dual o d'alternança entre formació i activitat laboral retribuïda dins del sistema de la formació professional per a l'ocupació, per la qual cosa els sol·licitants hauran d'acreditar la concurrència d'esta circumstància. També la tindran els expedients vinculats a les prioritats que la direcció general competent en matèria de formació professional per a l'ocupació de la Comunitat Valenciana establisca, per la planificació de les accions formatives i en particular les vinculades a accions formatives amb compromís de contractació.  
  
Quarta. Normativa supletòria  
En allò que no preveu esta orde s'aplica de manera supletòria la Llei 30/1992, de 26 de novembre, i la normativa que la desplega, estatal i autonòmica.  
Així mateix, el registre que crea esta orde s'acull a la normativa general autonòmica de registres administratius vigent a la Comunitat Valenciana, materialitzada principalment en el Decret 130/1998, del Consell, de 8 de setembre, de registres d'entrada i eixida de sol·licituds, escrits, comunicacions i documents de l'Administració de la Generalitat, complementat pel Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
  
  
  
DISPOSICIONS TRANSITÒRIES  
  
Primera. Inscripció o acreditació de centres ja homologats  
  
Els centres i entitats de formació integrants del cens actual de centres col·laboradors ja homologats a l'entrada en vigor d'esta orde que tinguen els requisits que establix, romandran acreditats o inscrits, respecte a les especialitats que els hagen sigut homologades en el seu moment, segons si es tracta d'especialitats formatives vinculades a certificats de professionalitat o no. Els centres i entitats que no s'ajusten a algun dels requisits que s'han dit, disposen d'un termini màxim d'un any per a adaptar-se a sol·licitar-los, i perdran la condició de centre homologat, i per tant la inclusió en el registre que regula esta disposició, si acaba el termini esmentat i no s'ha produït l'adaptació.  
  
  
Segona. Termini per a l'adaptació dels centres i entitats en matèria de publicitat  
A fi que els centres i entitats de formació actualment incorporats en el cens com a centres col·laboradors de la conselleria competent en matèria d'ocupació complisquen l'obligació que fixa la lletra d de l'article 8 d'esta orde, se'ls concedix el termini de sis mesos per a l'aplicació efectiva.  
  
Tercera. Aplicació del procediment a les sol·licituds pendents de resolució  
El procediment que establix esta orde s'aplica també a les sol·licituds d'inscripció i acreditació sobre les quals no s'haja dictat una resolució en la data d'entrada en vigor de l'orde.  
  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Orde de 18 d'octubre de 1999, de la Conselleria d'Ocupació, per a l'homologació d'especialitats formatives i la impartició en els centres col·laboradors de la Comunitat Valenciana.  
Així mateix, queden derogades totes les disposicions del mateix rang o d'un rang inferior que s'oposen al que disposa esta orde.  
  
  
DISPOSICIONS FINALS  
  
Primera. Facultats de la direcció general en matèria de formació professional per a l'ocupació  
Es faculta la persona titular de la direcció general competent en matèria de formació professional per a l'ocupació a dictar totes les instruccions que siguen necessàries per a aplicar el que disposa esta orde.  
  
Segona. Normativa estatal que s'aplica  
Les referències a la normativa estatal incloses en esta orde no impedixen les derogacions o modificacions posteriors que s'hi poden fer i, en este cas, les referències s'entendran referides a les normes que les substituïsquen o modifiquen i s'apliquen, quan entren en vigor.  
  
Tercera. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
  
València, 8 de juliol de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA


Còpia Permalink ELI